Werner na hospitaal gevliegWerner de Jager se motor is Woensdag in ’n suikerrietplantasie in Illovo Suid gevind. Foto: Emer-G-Med Die wewenaar Werner de Jager is Woensdag in ’n “ernstige toestand” na ’n hospitaal gevlieg nadat sy motor in ’n suikerrietplantasie gevind is. Kyle van Reenen, woordvoerder van Emer-G-Med, sê paramedici is vroeër vandag na Illovo‑Suid ontbied nadat ’n boer op ’n motor op sy plaas afgekom het. Illovo‑Suid is minder as 15 km se ry van Amanzimtoti waar De Jager woon en vermis geraak het. Veiligheidswagte het glo vroeër vandag ondersoek ingestel en De Jager in die wit Renault Kwid in die suikerrietplantasie gevind. Volgens Van Reenen is De Jager in ’n ernstige toestand gevind. Hy is deur paramedici op die toneel gestabiliseer voordat hy per helikopter na ’n nabygeleë spesialisfasiliteit gevlieg is vir verdere mediese behandeling. “Die man is glo sedert verlede week Saterdag vermis. Die feite van die man se verdwyning sal deur die Suid-Afrikaanse Polisiediens (SAPD) ondersoek word,” het Van Reenen gesê. Werner en Liezel de Jager. (Foto: Facebook) Die polisie het intussen bevestig dat De Jager lewend gevind is, maar wou geen verdere inligting bekend maak nie. De Jager, eggenoot van die vermoorde Liezel de Jager, is Sondag as vermis aangemeld nadat sy skoonpa, Henk van Zyl, hom glo Saterdag omstreeks 10:00 vir die laaste keer gesien het. Liezel is meer as twee weke gelede onder raaiselagtige omstandighede in die erf van die NG Kerk Suidkus in Amanzimtoti se pastorie vermoor. Liezel was ten tyde van haar moord ’n leraar by dié gemeente.